আমার মনে আছে আন্দোলনকারীরা এতদূর জঙ্গি হয়ে উঠেছিল যে একবার তারা সেক্রেটারিয়েট বিল্ডিং-এর দেয়াল টপকিয়ে ভেতরে ঢুকে পড়ে এবং সেখানে উপস্থিত প্রাদেশিক মন্ত্রী সৈয়দ মোহাম্মদ আফজালকে শারীরিকভাবে লাঞ্ছিত করে। আফজাল ছিলেন ফজলুল হকের ভাগ্নে। তিনি নিজেও বাংলা ভাষার সমর্থক ছিলেন। আমার তখনই মনে হয়েছিল এটা শুধু নিছক রাষ্ট্রভাষার আন্দোলন হতে পারে না। এর পিছনে অন্য কোন উদ্দেশ্য লুকিয়ে আছে। ভাষা আন্দোলনকারীরা এ সমস্ত বিশৃঙ্খলা সৃষ্টি করে প্রদেশে নতুন প্রশাসনকে বেকায়দায় ফেলতে চেয়েছিল। ভাষার মত একটি আবেগপ্রবণ ব্যাপারকে পুঁজি করে তারা নাজিমুদ্দীন সাহেবকে অনেকখানি হেনস্থা করতে পেরেছিল। মিছিল মিটিং-এ তারা নাজিমুদ্দীন সাহেবকে অশ্লীল ভাষায় গালি দিত।